Gule Jesús ndaani guidxi Belén de Judea dxi zuba rey Herodes.
Ne ca dxi que bedandá caadxi hombre nuu xpiaani ne riene de luceru,
ndaani guidxi Jerusalén,
beeda ca de neza rindani gubidxa.
Ne cananaba diidxa ca paraa gule rey sti ca judíu,
purti na cabe biiya cabe ra biree luceru stibe neza rindani gubidxa ne ngue runi zeda ganna cabe laabe para usisaca cabe laabe.
Ne ora gunna rey Herodes xi zeeda cabe la?
bidxibi,
laa ne irá ca binni Jerusalén.
Para bisenda caa be ca judíu,
cani jma riene de ni cá lu Xquiꞌchi Dios ne ca xaíque sti ca sacerdote,
ne gunaba diidxa be laaca paraa nexhe gale ni rabi cabe Cristu.
Para na ca rabi ca laabe:
―Ndaani guidxi Belén de Judea,
purti sicarí bicaa ti profeta sti Dios chiqué:
Lii Belén,
neca jma nahuiini lu lade ca guidxi de Judá,
peru nabé risaca luꞌ purti de lii zaree tobi ni guni mandar
ne gapa ca xpinne ni za de Israel.
Nga nga ni uníꞌ profeta que.
Oraque bisenda caa be ca hombre ni riene de luceru que nagaꞌchiꞌ,
ne gunaba diidxa be laaca padxí ti biiya ca luceru que.
Ne gudxi be laaca che ca Belén,
ne raqué inaba diidxa caꞌ,
ne ora ma bidxela ca badu huiini que la?
gueda tidxi ca laabe,
para che be chi usisaca be laa.
Ngue si gudxi rey que laacabe,
biree cabe ze cabe,
ne mala biiya cabe za niru dxa luceru que lú cabe,
luceru ni biꞌya cabe neza rindani gubidxa que.
Para yenanda cabe ni dede ra biaana dxí ni ra nuu badu huiini que.
Nabé bieche cabe ora biꞌya cabe luceru que.
Ne ora biuu cabe ndaani yoo,
biiya cabe badu huiini que ne María jñaa.
Para bizuxibi cabe,
bisisaca cabe laa ne óraque ulee cabe irá ni bedané cabe,
bisigaꞌde cabe laa oro,
guꞌxhuꞌ ne nisa rindáꞌ naxhi.
Ne ora ma chi ibigueta cabe xquidxi cabe,
uníꞌ né Dios laacabe lu bacaanda ma cadi ibigueta cabe neza ra nuu Herodes.
Para bigueta cabe adxé neza.
Biree si ca hombre ni riene de luceru que zeꞌ,
uníꞌ né ti ángel sti Dios José lu bacaandaꞌ,
na rabi laabe:
―Biasa gucuaa badu huiini ca ne jñaa,
laché Egipto ne laguiaana raqué,
ne naa gabe laatu padxí ma zanda iree tu de raqué,
purti zuyubi Herodes badu huiini ca para guuti.
Huaxhinni queca biasa José gucuaa badu huiini que ne jñaa ne ze ca Egipto.
Biaana cabe raqué dede dxi guti Herodes ti iree ni modo pe uníꞌ Dios de ruaa dxa profeta que ra na Dios:
“De ndaani guidxi Egipto bisenda caa Xiiñeꞌ.”
Biiya si Herodes gudxite ca hombre ni riene de luceru que laa la?
gudó dí laa ne bisenda guuti irá baꞌdu ni chi usaa ru chupa iza,
irá ni nabeza ndaani guidxi Belén ne idubi neza que,
purti ulee be cuenta mayaca izaa chupa iza dede dxi biꞌya ca hombre nuu xpiaani que luceru que.
Ne ra guti irá ca badu huiini que la?
biree ni modo pe uníꞌ Dios de ruaa profeta Jeremías chiqué ra na:
Bina diaga cabe ucuá ti ridxi ndaani guidxi Ramá,
Cayuuna caadxi gunaa de Judá,
cani za de Raquel.
Bizulú biina ca dede uyuu yuuba ladxidóꞌ caꞌ,
ne qué na ca igani ca purti ma guti xiiñi caꞌ.
Peru dxi ma guti rey Herodes la?
uníꞌ né ti ángel sti Dios José lu bacaanda ndaani guidxi Egipto,
na rabi laabe:
―Biasa gucuaa badu huiini ca ne jñaa ne laibigueta xquidxi tu,
purti ma guti cani gucalaꞌdxi ñuuti badu huiini ca.
Para biasa be gucuaa be badu huiini que ne jñaa ne bigueta cabe Israel,
xquidxi cabe.
Peru ora gunna be ma Arquelao zuba jlugar bixhoze ndaani guidxi Judea la?
bidxibi be ñe be raqué,
ne laca uníꞌ xcaanda be cadi che be.
Ngue runi biyubi be Galilea.
Ne beda ndeza be Nazaret ti iree ni modo pe bizeete ca profeta que de Jesús,
na caꞌ:
“Zabi cabe laabe binni Nazaret.”